<b>והיה ביום השביעי יגלח את כל שערו.</b> ואח"כ פרט את ראשו וזקנו וגבות עיניו אע"פ שרז"ל <small>(סוטה טז)</small> דרשו זה בכלל ופרט מ"מ לפי דרכנו נוכל לומר שלכך פרט ג' ראשי אברים אלו לפי שהם קרובים אל ג' ראשי עבירות אשר עליהם באים הנגעים. את ראשו, לכפר על גסות הרוח הרוצה להיות לראש לכל דבר כמ"ש <small>(ישעיה ג טז-יז)</small> יען כי גבהו בנות ציון וגו' ושפח ה' קדקד בנות ציון. ואת זקנו, הם השערות סביב לפיו לכפר על פי המדבר בלה"ר ואת גבות עיניו, לכפר על צרות העין.

